

*Tlačová správa:*

**Mimovládny sektor vyzýva politické strany na dodržanie sľubu**

**Zástupcovia mimovládnych organizácií spúšťajú verejnú kampaň *Za zmenu financovania politiky na Slovensku***

**Bratislava, 18.9.2012** – Transparency International Slovensko (TIS), Inštitút pre ekonomické a sociálne reformy (INEKO) a Inštitút pre dobre spravovanú spoločnosť (SGI) spoločne so zástupcami ďalších mimovládnych organizácií a občanmi Slovenskej republiky vyzývajú parlamentné politické strany, aby splnili svoj verejný záväzok a **navrhli a prijali účinný zákon, ktorým sa zvýši kontrola a transparentnosť financovania politických strán na Slovensku.**

Všetkých šesť súčasných parlamentných strán pristúpilopred parlamentnými voľbami vo februári 2012 k **verejnému záväzku presadzovať protikorupčné opatrenia v oblasti financovania politických strán v nasledovnom rozsahu:**

1. Vytvoriť nestranný a dôveryhodný **kontrolný orgán** zameraný na kontrolu financovania straníckych aktivít a tiež uplatňovanie ústavného zákona o tzv. konflikte záujmov. Voľba kolektívneho orgánu by mala byť rozdelená na viacero voliteľov (napr. parlament, ombudsman, Ústavný súd SR, mimovládne organizácie). Tento nestranný orgán musí byť dostatočne personálne a finančne vybavený.
2. Vytvoriť **mechanizmus na podporu získavania darov** od väčšieho počtu právnických osôb alebo fyzických osôb, napríklad viazaním časti štátnych príspevkov na deklarované neštátne.
3. Zaviesť **povinné deklarovanie príjmov a výdavkov** aj samotných kandidátov na centrálnej aj komunálnej úrovni.
4. **Spresniť majetkové priznania** politikov a doplniť aj o deklarovanie ich záujmov.
5. Zaviesť **centrálnu evidenciu príjmov a výdavkov** politických strán a dennú aktualizáciu údajov. Centrálnu evidenciu by prevádzkovala inštitúcia pre dohľad a kontrolu nad financovaním politických strán.
6. **Zverejňovať bezodplatné plnenia** (nepeňažné príjmy) na realizáciu straníckych aktivít od tretích osôb v rovnakom rozsahu ako dary.
7. **Sprísniť sankcie** pri neplnení si zákonných povinností, možnosť uložiť sankcie aj jednotlivcom – kandidátom za porušenie povinnosti deklarovať vynaložené prostriedky na kampaň.

**Záväzky strán[[1]](#footnote-1):**

|  |  |  |  |  |  |  |  |
| --- | --- | --- | --- | --- | --- | --- | --- |
| **strana/záväzok** | **1** | **2** | **3** | **4** | **5** | **6** | **7** |
| **KDH** | *iné* | ÁNO | ÁNO | ÁNO | NIE | ÁNO | ÁNO |
| **Most-Híd** | ÁNO | ÁNO | ÁNO | ÁNO | ÁNO | ÁNO | ÁNO |
| **OĽaNO** | ÁNO | *iné* | ANO | ÁNO | ÁNO | ÁNO | ÁNO |
| **SAS** | ÁNO | ÁNO (obmedzene) | ÁNO | ÁNO | NIE | ÁNO | ÁNO |
| **SDKÚ-DS** | ÁNO | ÁNO (obmedzene) | ÁNO | ÁNO | ÁNO | ÁNO | ÁNO |
| **Smer-SD** | ÁNO | ÁNO | ÁNO | ÁNO | ÁNO | ÁNO | ÁNO |

Predstavitelia parlamentných strán sa verejne zaviazali[[2]](#footnote-2) tieto opatrenia v prípade získania dôvery a zvolenia do NR SR navrhnúť a podporiť v **prvom roku** funkčného obdobia NR SR, t.j. do 4. apríla 2013.

Sedembodový balíček k ozdraveniu verejného života aj v reakcii na kauzu Gorila navrhli TIS, INEKO a Inštitút SGI politickým stranám. Obsahuje sprehľadnenie financovania politiky, majetkových pomerov politikov a ich možných konfliktov záujmov.

Mimovládne organizácie zároveň spúšťajú **verejnú podpisovú kampaň**, ktorá bude prebiehať cez internet na webstránke [**http://www.changenet.sk/?section=kampane&x=681263**](http://www.changenet.sk/?section=kampane&x=681263). Občania si zároveň môžu stiahnuť pohľadnice, ktoré môžu zaslať svojim poslancom ako pripomenutie ich verejného predvolebného sľubu.

Politickým stranám do splnenia sľubu sprehľadniť financovanie politiky ostáva ešte **198 dní**. Uplynula už takmer polovica času na plnenie sľubu a nezaznamenali sme zatiaľ žiadnu prípravu na predloženie sľúbenej úpravy.

K verejnej výzve sa zatiaľ pripojili:

*Gabriel Šípoš, riaditeľ Transparency International Slovensko (TIS)*

*Peter Goliaš, riaditeľ Inštitútu pre ekonomické a sociálne reformy (INEKO)*

*Ctibor Košťál, riaditeľ Inštitútu pre dobre spravovanú spoločnosť (SGI)*

*Robert Kičina, riaditeľ Podnikateľskej aliancie Slovenska (PAS)*

*Grigorij Mesežnikov, prezident Inštitútu pre verejné otázky (IVO)*

*Oľga Reptová, analytička MESA 10 a členka Aliancie za transparentnosť a boj proti korupcii*

*Emília Sičáková-Beblavá, programová riaditeľka TIS*

*Pavel Nechala, právnik TIS*

*Daniela Zemanovičová, VŠ pedagóg FM UK v Bratislave*

*Nora Slišková, šéfredaktorka denníka Pravda*

*Pavel Sibyla, novinár časopisu Trend*

*Jaroslav Ivor, dekan Fakulty práva Paneurópskej vysokej školy*

*Milan Galanda, právnik*

*Jiří Vlach, odborník na verejné obstarávanie*

*Erik Láštic, VŠ pedagóg FiF UK v Bratislave*

Výskum TIS[[3]](#footnote-3) o kontrole peňazí v politike konštatuje, že legislatíva o financovaní rôznych politických aktivít je rozdrobená, nedostačujúca a hlavne bez účinných orgánov, ktoré by ju kontrolovali. Riešením je **vytvorenie kompetentného, nezávislého orgánu, ktorý by dozeral na financovanie politických strán a konflikty záujmov**.

TIS navrhuje:

* zjednotiť volebnú legislatívu;
* vytvoriť kompetentný, nezávislý orgán – stálu Ústrednú volebnú komisiu – ktorá by dozerala na financovanie politických strán.

Ústredná volebná komisia by mala:

* kontrolovať bežné aj volebné výdavky politických strán a kandidátov;
* dohliadať aj na nefinančné plnenia pre strany mimo kampane;
* regulovať politické aktivity tretích strán (napr. občianskych združení v prospech strán);
* sankcionovať a žalovať porušenie pravidiel.

Nestrannosť Úradu by mala byť dosiahnutá rozdelením právomoci menovať komisárov medzi viacero ústavných inštitúcií podobne ako pri Ústavnom súde, dlhým mandátom a prísnymi predpokladmi politickej neangažovanosti komisárov. Dostatočné personálne a straníckym vplyvom nepodliehajúce finančné zdroje sú ďalším nevyhnutným predpokladom nezávislosti a profesionality Úradu.

Štúdia konštatuje, že ani funkčná, nezávislá komisia nebude všeliekom pre čistotu verejného života. Bude odkázaná na spoluprácu s políciou, prokuratúrou a súdmi, ktorých výkony v politicky citlivých situáciách na Slovensku sa ukázali ako problematické. Môže byť však dobrým a relatívne lacným príspevkom k očiste politického života.

**Kontakt pre médiá:**



Emília Sičáková-Beblavá/Gabriel Šípoš

+421 2 5341 7207

Email: *ema@transparency.sk*; sipos@transparency.sk



Peter Goliaš

+421 2 5341 1020

Email: *golias@ineko.sk*

Ctibor Košťál

0910 444 636

Email: *kostal@governance.sk*

Štúdia ***Dohľadový orgán ako spôsob riešenia kontroly financií v politike na Slovensku*** bola vypracovaná v rámci projektu Národný systém integrity spravovania, ktorý je financovaný programom Európskej únie Prevencia a boj proti kriminalite: Európska komisia – Directorate-General Home Affairs; a tiež za podpory International Visegrad Fund a Nadácie otvorenej spoločnosti.

1. Pôvodná výzva vrátane odpovedí jednotlivých strán je prístupná na webstránke: <http://www.transparency.sk/zaviazu-sa-politicke-strany-sprisnit-kontrolu-ich-financovania/> . [↑](#footnote-ref-1)
2. <http://www.transparency.sk/sedem-politickych-stran-sa-zaviazalo-do-roka-sprisnit-pravidla-financovania-politikov/> [↑](#footnote-ref-2)
3. Štúdiu ***Dohľadový orgán ako spôsob riešenia kontroly financií v politike na Slovensku*** si je možné stiahnuť tu: <http://www.transparency.sk/wp-content/uploads/2012/09/Transparency_dohladovy-organ_studia.pdf> [↑](#footnote-ref-3)